SKRIFTLIG FORESPØRGSEL E-3405/00

af Cristiana Muscardini (UEN) og Gianfranco Fini (UEN) til Kommissionen

(7. november 2000)

Om: Arbejdsløs familie fra Sicilien udvist af Forbundsrepublikken Tyskland

Den triste beretning om en siciliansk familie, der var udvandret til Tyskland, er blevet fremsat af Zoratto, medlem af CGIE (Det Generelle Råd for Italienere i Udlandet) og offentliggjort af en italiensk avis i Stuttgart, Nuovo Oltreconfine. En familieforsørger, der en første gang var blevet afskediget på grund af en ulykke, blev, selv om han var korrekt opført i arbejdsformidlingskontoret i Stuttgart og havde fundet en ny beskæftigelse, afhentet kl. 5 om morgenen af det tyske politi sammen med hele sin familie, kone og fire børn, der først blev kropsvisiteret og afklædt, og derefter blev ledsaget til lufthavnen i Stuttgart for at blive hjemsendt til Italien. Kommissionen anmodes på denne baggrund om:

- hurtigst muligt at intervenere for at beskytte menneskerettighederne for den emigrerede familie, idet de er krænket alvorligt af det tyske politi;

- at sikre udøvelsen af unionsborgerskabet for italienske statsborgere, der udvandrer til Tyskland;

- at undersøge klageadgangen for at yde retfærdighed til den sicilianske familie, der er blevet krænket så alvorligt.

Samlet svar afgivet på Kommissionens vegne af Anna Diamantopoulou på skriftlige forespørgsler E-3404/00, E-3405/00, E-3406/00 og E-3408/00

(22. december 2000)

Kommissionen er ikke bekendt med den konkrete situation om sicilianske familier, som de ærede medlemmers spørgsmål henviser til. Hvis de ærede medlemmer kunne give Kommissionen nærmere oplysninger herom, kunne den undersøge forholdene nærmere.

Kommissionen henviser de ærede medlemmer til svaret på Musumecis skriftlige forespørgsel P-3394/00(1), der redegør for fællesskabsretten om fornyelse og tilbagetrækning af opholdstilladelser såvel som for korrespondancen mellem Kommissionen og de tyske myndigheder om dette emne. De tyske myndigheder har svaret på det brev, der var omtalt i svaret på den skriftlige forespørgsel P-3394/00, og har forsikret Kommissionen om, at de har henvendt sig til delstatsmyndighederne, der igen har underrettet de myndigheder, der er ansvarlige for udlændinge.

Kommissionen har indledt en overtrædelsesprocedure mod Tyskland om et beslægtet emne, nemlig om udvisningen af italienere fra Tyskland for påståede krænkelser af den offentlige orden. Ud over iværksættelsen af en overtrædelsesprocedure har Kommissionen ingen andre beføjelser med henblik på at få en medlemsstat til at opfylde bestemmelser i fællesskabsretten. Der findes ingen konkrete sanktioner for at overtræde reglerne vedrørende arbejdskraftens frie bevægelighed ud over de bestemmelser, der generelt finder anvendelse i forbindelse med brud på fællesskabsretten. Borgere i Den Europæiske Union, der ufrivilligt bliver gjort arbejdsløse, er berettiget til bistand og må ikke udvises af et område af den grund.

Arbejdskraftens frie bevægelighed er en grundlæggende ret i fællesskabsretten. Borgere, der mener, at deres ret til fri bevægelighed er blevet overtrådt, kan klage til Kommissionen eller indgive et andragende til Europa-Parlamentet. Borgeren kan også anlægge sag for de nationale domstole med påstand om, at de nationale myndigheder har overtrådt dennes rettigheder under fællesskabsretten og kan således kræve at få erstatning(2).

Kommissionen fremsender sin rapport om medlemsstaternes lovbestemmelser vedrørende bekæmpelse af forskelsbehandling direkte til de ærede medlemmer og til Europa-Parlamentets generalsekretariat med henblik på at informere om de foranstaltninger, som Tyskland har truffet for at bekæmpe racisme, intolerance og fremmedhad.

(1) EFT C 136 E af 8.5.2001, s. 229.

(2) Se sagerne C-9/90 Francovich [1991] Samling af afgørelser I-5357 & C-48/93 Brasserie du Pêcheur [1996] Samling af afgørelser I-1029.